મહિનાના આરંભે વડાપ્રધાન નરેન્દ્ર મોદીએ 2025 સુધીમાં "ટીબી મુકત ભારત"ની ઘોષણા કરી હતી. જોકે, કેન્દ્રિય આરોગ્ય મંત્રાલયે બહાર પાડેલું સર્વેક્ષણ દર્શાવે છે કે આ કમજોર રોગે સારી પેઠે જડ ઘાલી છે. વિશ્વ આરોગ્ય સંસ્થાના જણાવ્યા મુજબ, 2016માં દુનિયાના 1 કરોડ કેસમાંથી, એકલા ભારતમાં ટીબીના 28 લાખ કેસ હતા. તેમાંના 1,40,000 મલ્ટિડ્રગ-રેઝિસ્ટન્ટ (MDR) કેસ છે. 2016માં ટીબીના 4,23,000 દર્દીઓ મૃત્યુ પામ્યા હતા. ભારતમાં MDR, XDR (Xtensive Drug Resistance) અને TDR (Total Drug Resistance) દર્દીઓની હાજરી ટીબીનો ભયંકર ફેલાવો સૂચવે છે. સરકારના હમણાના આંકડા કહે છે કે કુલ દર્દીઓમાંથી ચોથા ભાગના ડ્રગ રેસિસ્ટન્સ( દવા પ્રતિરોધક) છે. ટીબી મોટેભાગે ગરીબોમાં જોવા મળે છે, પણ અત્યારે તે શહેરી મધ્યમ વર્ગમાં વકરી રહ્યો છે. તેનું કારણ રોગપ્રતિકારક શક્તિને નબળી પાડતા ડાયાબિટીસ અને બીજા બીન-ચેપી(નોન-કમ્યુનિકેબલ) રોગોનો વધતો વ્યાપ છે. ઘણા કેસોમાં ટીબી અને એચઆઇવી/એડ્સ સાથે જોવા મળે છે. સરકારી અહેવાલોમાં ખાનગી દવાખાનામાં કરાયેલા નિદાનના કેસને ધ્યાનમાં લેવામાં આવતા નથી. આ સ્થિતિ છે ત્યારે ચમત્કાર જ માત્ર સાત વર્ષમાં ભારતને "ટીબીમુક્ત" બનાવી શકે.